Մորոզովներ

Մորոզովներ (), ռուս հնահավատ մանածագործ գործարաար առևտրականների ընտանիք։ 

Տոհմահայրը եղել է Սավվա Վասիլևիչ Մորոզովը (1770-1862), եղել է ճորտ, հովիվ, կառապան, վարձու ջուլհակ։ 1797 թվականին հիմնադրել է սեփական մետաքսագործական ձեռնարկությունը (Մոսկվայի մոտ, այժմ՝ քաղաք Օրեխովո-Զուևո)։ 1820 թվականին չորս որդիներով ազատագրվել է ճորտությունից։ 

1825-1840 թվականներին Մորոզովները հիմնել են 4 բամբակագործական ֆաբրիկաներ, որոնք XIX դարի 2-րդ կեսին վերաճել են խոշոր ընկերությունների։ Մորոզովներին պատկանող Նիկոլսկոյեի մանուֆակտուրայում է տեղի ունեցել Մորոզովյան գործադուլը (1885)։ 

Մորոզովներից առավել հայտնի է Նիկոլսկոյեի մանուֆակտուրայի տեր Սավվա Տիմոֆևեիչը (1862-1905)։ 1885 թվականին ավարտել է Մոսկվայի համալսարանը, մասնագիտությամբ՝ քիմիկոս։ Եղել է Մաքսիմ Գորկու մտերիմներից, Մոսկվայի Գեղարվեստական թատրոնի մեկենասը։ Համակրել է հեղափոխականներին։ Լինելով Մոսկվայի քաղաքային դումայի անդամ՝ 1905 թվականի հեղափոխության օրերին հանդես է եկել ռազմական ուժի գործադրման դեմ, պաշտպանել խաղաղ գործադուլների, ժողովների, միությունների իրավունքը։ Միաժամանակ նրա նախաձեռնությամբ 1905 թվականին կայացել է ֆաբրիկատերերի խորհրդակցություն, որտեղ մշակվել է գործադուլային շարժման դեմ համաձայնեցված գործողությունների ծրագիր։ Սավվա Մորոզովի հասարակական դիրքորոշման հակասականությունը, նաև հիվանդությունը, նրան հասցրել են անձնական ողբերգության (հեռացել է գործից, ինքնասպան եղել)։

Մորոզով եղբայրներ 
Բոլոր Մորոզով որդիներն աշխատել են մորոզովյան գործարաններում։
 Ելիսեյ Սավվիչ Մորոզով (1798-1868)
 Զախառ Սավվիչ Մորոզով (1802–1857
 Աբրամ Սավվիչ Մորոզով (1806–1856)
 Իվան Սավվիչ Մորոզով (1810–1864)
 Տիմոֆեյ Սավվիչ Մորոզով (1823–1889)

Ծանոթագրություններ 

Ռուս գործարարներ
Ռուս ընտանիքներ